Autoritate reverendi in Christo patris et domini domini Francisci a Dintavilla, Autissiodorensis episcopi: curato de Giemo-Veteri, ejusve vicario, districte precipitur et injungitur ut juxta ecclesiasticum institutum et canonicam sanctionem proxima die dominica que est Ramis-Palmarum diligenter et publice in prono suo parochianos suos adhortetur et commonefaciat ad veram peccatorum suorum confessionem proprio sacerdoti, vel potestatem habenti faciendam, nec-non ad sacro-sancte eucharistie seu communionis in die sancto Paschatis reverendam perceptionem. Ne autem, quod absit, reperiantur qui hoc in anime sue periculum et ecclesie contemptum facere omittant, aut postponant, eidem curato de Giemo ejusve vicario rursum precipitur, ut nomina et cognomina tam suorum quam aliorum quorumcumque parochianorum quibus ea sacramenta instanti Pasche festo ministraverit in regestum seu codicillum distincte conscribat, sicque confectum regestum seu codicillum ad proximam synodum per dictum dominum reverendum Autissiodori, Deo favente, celebrandam deferat, prefatoque reverendo aut ejus officiariis exhibeat, alioquin legitima coertione mulctaturus. Datum Giemi vigesima secunda die mensis martii, anno Domini MD XLVII; sic inferius signatum, Duchié. Eadem injunctio facta fuit curatis seu eorum vicariis de Briaria, Boniaco, Neviaco, Conada-ad-Ligerim, Pouillaco, Charitate-ad-Ligerim. Sic signatum, Duchié.